CELEX: 52015PC0013
Language: lv
Date: 2015-01-21
Title: Priekšlikums EIROPAS PARLAMENTA UN PADOMES LĒMUMS par Eiropas Globalizācijas pielāgošanās fonda izmantošanu atbilstīgi Eiropas Parlamenta, Padomes un Komisijas 2013. gada 2. decembra Iestāžu nolīguma par budžeta disciplīnu, sadarbību budžeta jautājumos un pareizu finanšu pārvaldību 13. punktam (Polijas pieteikums EGF/2013/009 PL/Zachem)

|
			
		
		
		52015PC0013
		
			Priekšlikums EIROPAS PARLAMENTA UN PADOMES LĒMUMS par Eiropas Globalizācijas pielāgošanās fonda izmantošanu atbilstīgi Eiropas Parlamenta, Padomes un Komisijas 2013. gada 2. decembra Iestāžu nolīguma par budžeta disciplīnu, sadarbību budžeta jautājumos un pareizu finanšu pārvaldību 13. punktam (Polijas pieteikums EGF/2013/009 PL/Zachem) /* COM/2015/013 final */
			
				
		
		
			
			   	PASKAIDROJUMA RAKSTS
Saskaņā ar 12. pantu Padomes
Regulā (ES, Euratom) Nr. 1311/2013, ar ko
nosaka daudzgadu finanšu shēmu 2014.–2020. gadam[1], Eiropas Globalizācijas
pielāgošanās fondu (EGF) var izmantot maksimālajā gada apjomā — EUR 150 miljoni (2011. gada
cenās) — papildus finanšu
shēmas attiecīgajām izdevumu kategorijām.
Pieteikumiem par ieguldījumiem no EGF,
kuri iesniegti līdz 2013. gada 31. decembrim, piemēro
noteikumus, kas izklāstīti Eiropas Parlamenta un Padomes
2006. gada 20. decembra Regulā (EK) Nr. 1927/2006 par
Eiropas Globalizācijas pielāgošanas fonda izveidi[2].
Pēc tam, kad Polijas
uzņēmumā Zachem un divos piegādes
uzņēmumos tika atlaisti darba ņēmēji, Polija
2013. gada 9. oktobrī iesniedza pieteikumu EGF/2013/009 PL/Zachem
EGF finansiālā ieguldījuma saņemšanai.
Komisija rūpīgi izvērtēja
pieteikumu un secināja, ka saskaņā ar Regulas (EK)
Nr. 1927/2006 10. pantu ir izpildīti regulas nosacījumi
finansiālā ieguldījuma piešķiršanai.
PIETEIKUMA KOPSAVILKUMS un analīze
 Pamatdati: ||   
 EGF atsauces Nr. || EGF/2013/009 
 Dalībvalsts || Polija 
 2. pants || a) 
 Primārais uzņēmums || Zakladi Chemizne Zachem 
 Piegādes uzņēmumi un pakārtotās ražošanas uzņēmumi || 2 
 Pārskata periods || 31.3.2013.–31.7.2013. 
 Datums, kurā sāka sniegt individualizētos pakalpojumus || 4.3.2013. 
 Pieteikuma datums || 9.10.2013. 
 Atlaisto darba ņēmēju skaits pārskata periodā || 615 
 Atlaisto darba ņēmēju skaits pirms un pēc pārskata perioda || 0 
 Kopējais tādu atlaisto darba ņēmēju skaits, kuri ir tiesīgi pretendēt uz atbalstu || 615 
 Plānotais tādu atlaisto darba ņēmēju skaits, kuri piedalīsies pasākumos || 50 
 Izdevumi individualizētiem pakalpojumiem (EUR) || 220 410 
 Izdevumi EGF īstenošanai[3] (EUR) || 10 000 
 Izdevumi EGF īstenošanai (%) || 4,34 % 
 Kopējais budžets (EUR) || 230 410 
 EGF ieguldījums (50 %) (EUR) || 115 205 
1.           Pieteikums tika iesniegts Komisijai
2013. gada 9. oktobrī, un papildinformācija tika sniegta
līdz 2014. gada 16. jūnijam.
2.           Pieteikums atbilst
nosacījumiem par EGF izmantošanu, kā noteikts Regulas (EK) Nr. 1927/2006
2. panta a) apakšpunktā, un tas tika iesniegts minētās
regulas 5. pantā noteiktajā termiņā, kas ir
10 nedēļas.
Saistība starp atlaišanu un
lielām strukturālām pārmaiņām, kas notikušas
pasaules tirdzniecības modeļos globalizācijas dēļ
3.           Lai noskaidrotu saistību
starp atlaišanu un lielām strukturālām pārmaiņām,
kas notikušas pasaules tirdzniecības modeļos globalizācijas
dēļ, Polija norāda, ka ES tirgus daļa
ķīmijas rūpniecībā ir ievērojami
samazinājusies un ES ir zaudējusi savas vadošās pozīcijas
pasaulē ķīmisko vielu pārdošanas jomā. Laikā no 1992. gada
līdz 2012. gadam ES daļa globālajā ķīmisko
vielu tirgū strauji samazinājās no 35,2 % 1992. gadā
līdz 30,5 % 2002. gadā un tad līdz 17,8 % 2012. gadā[4]. Pēdējos
gados ir parādījusies tendence pārcelt ķīmisko vielu
ražošanu uz Āziju, īpaši Ķīnu. Pateicoties plaukstošajai
ķīmisko vielu pārdošanai jaunietekmes tirgos, Ķīnas
daļa ķīmisko vielu ražošanā ir ievērojami
palielinājusies no 8,7 % 2002. gadā līdz 30,5 %
2012. gadā. Ražošanas līmeni Āzijas valstīs virza
arī zemākas darbaspēka izmaksas, piekļuve tirgiem, subsīdijas,
nodokļi un regulējums. Saskaņā ar ziņojumu „Redzējums
par ķīmijas rūpniecību 2030. gadā”[5] līdz 2030. gadam
aptuveni 66 % no kopējā ķīmisko vielu pārdošanas apjoma
un 5–8 no pirmajiem 10 ķīmijas uzņēmumiem
pasaulē būs saistīti ar Āziju. Jo īpaši
pievilcīga Ķīna ir sava ekonomikas potenciāla un izaugsmes
līmeņa dēļ, tomēr nevajadzētu pārāk
zemu novērtēt citas Āzijas valstis, tostarp tādas valstis
kā Indija, Singapūra un Dienvidkoreja.
Avots: CEFIC
4.           ESAO[6] savā
2012. gada ziņojumā arī norādīja, ka, pārceļot
vairākas rūpniecības nozares uz valstīm, kas nav ESAO
dalībvalstis un kas līdz noteiktam laikam specializējušās bāzes
ķīmisko vielu ražošanā ar mazu pievienoto vērtību, palielinās
šo valstu ieinteresētība ražot ķīmiskās vielas ar
lielu pievienoto vērtību apstrādes centru tuvumā. Toluolu[7], kas ir komplekss savienojums, ietekmēja šīs tirgus
tendences. Tādējādi toluola tirgus mainās, jo šīs
vielas ražošana Rietumeiropā un Ziemeļāfrikā ir
samazinājusies robežās no 8 % līdz 17 %, savukārt
citās pasaules valstīs — īpaši Tuvajos Austrumos,
Ziemeļaustrumāzijā un Dienvidaustrumāzijā — tā ir
palielinājusies.
5.           Polijas uzņēmums Zaklady
Chemiczne Zachem (turpmāk „Zachem”) bija Bidgoščā (Bydgoszcz)
bāzēts ķīmisko produktu ražotājs un viens no
uzņēmuma Ciech meitasuzņēmumiem. Zachem pārziņā
bija organisko un neorganisko ķīmisko produktu —
pusfabrikātu un gatavo izstrādājumu — ražošana tādām
nozarēm kā automobiļu rūpniecība,
ķīmijas rūpniecība, mēbeļu ražošana, būvniecība,
tekstilrūpniecība, papīra ražošana, ādas apstrāde un
saistītām nozarēm, kā arī enerģētikas
nozarei un kabeļu ražošanai. Uzņēmums galvenokārt ražoja TDI (toluola diizocianātu), kura galvenā sastāvdaļa
ir toluols, bet 2012. gada decembrī ražošanas līnija tika
slēgta. Uzņēmums ražoja arī ECH (epihlorhidrīnu), bet
arī šī darbība tika slēgta dažus mēnešus
vēlāk.
Norādītais atlaisto darba
ņēmēju skaits un atbilstība 2. panta a) apakšpunkta
kritērijiem
6.           Polija iesniedza pieteikumu
atbilstīgi Regulas (EK) Nr. 1927/2006 2. panta
a) apakšpunktā noteiktajiem intervences kritērijiem, saskaņā
ar kuriem četru mēnešu pārskata periodā kopā vismaz
500 darba ņēmēji ir atlaisti kādā
dalībvalsts uzņēmumā, ieskaitot darba ņēmēju
atlaišanu uzņēmuma piegādes uzņēmumos vai
pakārtotās ražošanas uzņēmumos.
7.           Pieteikumā
norādīti 615 darba ņēmēji, kas atlaisti trīs
uzņēmumos, kuri darbojas NACE 2. redakcijas 20. nodaļas
jomā (Ķīmisku vielu un ķīmisko produktu ražošana) NUTS 2 līmeņa
Kujāvijas-Pomožes (Kujawsko-Pomorskie) vojevodistē (PL61)
pārskata periodā, kas ir četri mēneši un ilgst no
2013. gada 31. marta līdz 2013. gada 31. jūlijam.
Atlaisto darba ņēmēju skaits aprēķināts
atbilstīgi Regulas (EK) Nr. 1927/2006. 2. panta
2. punkta otrās daļas trešajam ievilkumam.
Paskaidrojums par atlaišanas
neplānoto raksturu
8.           Uzņēmums Zachem
neplānoja atlaišanu — to izraisīja TDI tirgus
piedāvājuma negaidītā palielināšanās. Veicot
ieguldījumus citās pasaules valstīs, lai gūtu labumu no
apjomradītiem ietaupījumiem un vēl vairāk integrētu
piegādes ķēdi, piedāvājuma pārpalikums bija 30 %,
tādējādi uzņēmumi varēja samazināt ražošanas
vidējās izmaksas. Minētais fakts līdz ar zemām
transporta izmaksām noteica to, ka Zachem nebija konkurētspējīgs
šādos apstākļos. Saistībā ar otro ienākumu avotu —
ECH (epihlorhidrīna) ražošana no izejvielas, kas ir propilēns, —
jāņem vērā, ka ECH cenas saglabājās stabilas, savukārt
propilēna cenas Eiropā paaugstinājās par aptuveni 160 %.
Ņemot vērā ECH piedāvājuma pārpalikumu un Zachem
nelielo darbības apjomu, ECH pārdošana kļuva nerentabla
uzņēmuma grupai un netika plānota situācijas
uzlabošanās, ņemot vērā ECH vispārējās
kapacitātes pieaugumu Āzijā nākotnē, un pat tagad tiek
plānots, ka ražošanas iekārtu izmantošanas vidējais rādītājs
samazināsies.
9.           Ņemot vērā šos
apstākļus, tika pieņemts lēmums pārtraukt Zachem
ražošanas darbību, veikt uzņēmuma reorganizāciju un
arī pieņemt lēmumu par darba ņēmēju atlaišanu. Tas
negaidīti un negatīvi ietekmēja piegādes uzņēmumu
saimniecisko stāvokli. Uzņēmuma ZACHEM UCR Sp. Z o.o. ienākumos
92 % bija ienākumi no pakalpojumiem uzņēmumam Zachem. Uzņēmums
Metalko, kas ir Zachem blakusuzņēmums un sniedza
iekārtu remonta un tehniskās apkopes pakalpojumus primārajam
uzņēmumam, cieta ievērojamus zaudējumus.
Uzņēmumu, kuri atlaida darba
ņēmējus, un paredzēto darba ņēmēju noteikšana
atbalsta saņemšanai
10.         Pieteikums attiecas uz 615 darba
ņēmējiem, kas tika atlaisti uzņēmumā Zachem
un tā piegādes uzņēmumos ZACHEM UCR Sp. z.o.o un Metalko
Sp z.o.o.
 Zachem piegādes uzņēmumi un atlaisto darba ņēmēju skaits 
 ZACHEM UCR Sp. z.o.o   || 53 || Metalko Sp z.o.o. || 6 
 Piegādes uzņēmumu kopskaits: 2 || Atlaisto darba ņēmēju kopskaits: 59 ||   
11.         Atlaistos darba
ņēmējus var iedalīt šādās grupās:
 Kategorija || Skaits || Izteikts procentos 
 Vīrieši || 484 || 78,7 
 Sievietes || 131 || 21,3 
 ES pilsoņi || 615 || 100,0 
 Nav ES pilsoņi || 0 || 0,0 
 15–24 gadi || 3 || 0,5 
 25–54 gadi || 460 || 74,8 
 55–64 gadi || 152 || 24,7 
 Vecāki par 64 gadiem || 0 || 0 
12.         Pēc
nodarbinātības sadalījums kategorijās ir šāds:
 Kategorija || Skaits || Izteikts procentos 
 Publisko iestāžu pārstāvji, augstākā līmeņa vadītāji || 10 || 1,6 
 Eksperti || 57 || 9,3 
 Tehniskie darbinieki un ekspertu palīgi || 68 || 11,1 
 Atbalsta darbinieki birojos || 102 || 16,6 
 Amatnieki un saistīto profesiju darba ņēmēji || 54 || 8,8 
 Ceha un iekārtu operatori un montāžnieki || 324 || 52,7 
13.         Atbilstīgi Regulas (EK)
Nr. 1927/2006 7. pantam Polija apstiprinājusi, ka tiek
piemērota vīriešu un sieviešu līdztiesības politika un
nediskriminēšana un šie principi tiks piemēroti arī turpmāk
dažādos EGF īstenošanas posmos un jo īpaši saistībā ar
piekļuvi EGF.
Attiecīgās teritorijas,
tās iestāžu un ieinteresēto personu apraksts
14.         Attiecīgā teritorija
ir NUTS 2 teritorija — Kujāvijas-Pomožes (Kujawsko-Pomorskie)
vojevodiste (reģions) (PL61), kas atrodas Polijas centrālajā
daļā. Reģiona teritorija ir 18 000 km2, un
iedzīvotāju skaits ir aptuveni 2,1 miljons. Vojevodistē ir 52 pilsētas
un divas galvaspilsētas — Bidgošča (Bydgoszcz) un Toruņa
(Toruń). Darba ņēmēju atlaišana visvairāk
skārusi Bidgošču (367 000 iedzīvotāju), Toruņu
(200 000) un Vloclaveku (Włocławek) (120 000).
Nozīmīgākās
ieinteresētās personas ir Bidgoščas pašvaldības, Kujāvijas-Pomožes
reģionālā valdība, centrālās valdības
administrācijas vietējais pārstāvis un Toruņas, Bidgoščas
(tajās reģistrēts vislielākais atlaisto darba
ņēmēju skaits), Naklo (Nakło) un Zņinas (Żnin)
nodarbinātības iestādes.
Sociālie partneri ir, piemēram:
NSZZ „Solidarność” (Bidgoski (Bydgoski) reģiona valde);
Kujāvijas-Pomožes vojevodistes
Polijas arodbiedrību sabiedrība (OPZZ);
Arodbiedrību forums (Kujāvijas-Pomožes
vojevodistes valde);
Uzņēmējdarbības centrs klubs Convent;
Kujāvijas (Kujawy) un Pomožes (Pomorze) Amatniecības un uzņēmumu
palāta;
Kujāvijas un Pomožes Darba
devēju un uzņēmēju asociācija.
Atlaišanas paredzamā ietekme uz
nodarbinātību vietējā, reģionālā vai valsts
līmenī
15.         Kujāvijas-Pomožes reģions
(PL61) atrodas Polijas centrālajā daļā, un tas jau ir guvis
labumu, īstenojot rūpniecības paplašināšanu
vairākās nozarēs, piemēram, lauksaimniecības
uzņēmējdarbība, ķīmiskās vielas, atkritumu
apsaimniekošana, būvniecība un mehānikas rūpniecība.
16.         Bidgoščā
2012. gada decembrī bija 361 254 iedzīvotāji,
tā ir reģiona lielākā pilsēta, un bezdarbs
2013. gada jūnijā bija 9,1 %. Ar pārējo valsti
pilsētu savieno valsts galvenie autoceļi un dzelzceļa tīkls.
Toruņa it otra lielākā pilsēta, kurā 2012. gada
decembrī bija 204 299 iedzīvotāji, un 2013. gada
jūnijā bezdarbs bija 10,2 %[8].
17.         Neraugoties uz ekonomikas
paplašināšanu, līdz 2013. gada jūlijam reģionā
bija lielākais bezdarbs valstī — 17,4 %. Pārskata
periodā Bidgoščas apgabala nodarbinātības dienestā
bija reģistrēti 722 bezdarbnieki, no kuriem 426 bija tieši
vai netieši atlaisti no Zachem, kas bija lielākais darba devējs
reģionā, nodarbinot aptuveni 7000 darba ņēmēju.
Individualizēto pakalpojumu saskaņotais
kopums, kas tiks finansēta, un aplēsto izmaksu sadalījums,
tostarp papildināmība ar struktūrfundu finansētām
darbībām
18.         Visi turpmāk minētie
pasākumi kopā veido individualizēto pakalpojumu saskaņoto
kopumu, kura mērķis ir atkārtoti iekļaut darba tirgū
atlaistos darba ņēmējus. Turpmāk raksturotie pasākumi
ir vērsti uz tiem 50 no 615 atlaistajiem darba
ņēmējiem, kuri atrodas visnelabvēlīgākajā
situācijā, un šo pasākumu devums ietekmētajai grupai
būs lielāks nekā kopējā ESF un valsts pasākumu
ietekme.
– Stimuls pieņemt darbā. Šis
pasākums ir vērsts uz 45 darba ņēmējiem, kas
atlaisti uzņēmumā Zachem, un dos stimulu darba devējiem,
kuri lemj par pieņemšanu darbā. Atlaistie darba ņēmēji
tiks reģistrēti bezdarbnieku dienestā, un apgabala
nodarbinātības dienests pastāvīgi uzraudzīs visas
jaunizveidotās darbavietas, īpaši pievēršot uzmanību
jaunām darbavietām, kas radītas bezdarbniekiem, pateicoties
stimulam pieņemt darbā. Potenciālais darba devējs noteiks
konkrētam amatam nepieciešamās īpašās kvalifikācijas, prasmes
un profesionālo pieredzi. Darba devējs, kas pieņems darbā Zachem
atlaistu darba ņēmēju uz vismaz 24 mēnešiem,
saņems stimulu pieņemt darbā. Šādu atbalstu Bidgoščas
apgabala nodarbinātības dienests sniegs 45 darba
ņēmējiem, kurus atlaidis ZACHEM S.A. un divi tā piegādes
uzņēmumi, un aplēstās izmaksas ir aptuveni EUR 213 300
(aptuveni PLN 900 000).
- Intervences pasākumi. Šī
pasākuma mērķis ir segt darba samaksas un sociālās
nodrošināšanas iemaksas piecām personām. To īstenos Bidgoščas
apgabala nodarbinātības dienests, un aplēstās izmaksas ir
aptuveni EUR 7110. Potenciālais darba devējs noslēdz
līgumu ar darbā iekārtošanas dienestu. Pasākums parasti ir
vērsts uz palīdzību personām, kas ilglaicīgi ir bez
darba, bezdarbniekiem, kas ir 50 gadu veci vai vecāki, bezdarbniekiem
ar zemu kvalifikāciju, bezdarbniekiem bez darba pieredzes, jauniem
cilvēkiem vecumā līdz 25 gadiem, vientuļām
mātēm, personām ar invaliditāti, sociālā dienesta
aprūpētām personām un no ieslodzījuma
atbrīvotām personām. Konkrētā pieteikuma ietvaros
Polija vēlas izmantot šo pasākumu īpaši saistībā ar
atlaistiem darba ņēmējiem, kas ir vecāki par 50 gadiem.
19.         Izdevumi EGF īstenošanai
ir iekļauti pieteikumā atbilstīgi Regulas (EK) Nr. 1927/2006
3. pantam, un tie aptver sagatavošanās,
pārvaldības un īstenošanas, informēšanas un reklāmas,
kā arī kontroles pasākumus.
20.         Polijas iestāžu
norādītie individualizētie pakalpojumi ir aktīvi darba
tirgus pasākumi piemērotu darbību ietvaros, kā
norādīts Regulas (EK) Nr. 1927/2006 3. pantā. Saskaņā
ar Polijas iestāžu aplēsēm kopējās izmaksas ir EUR 230 410,
un no šīs summas izdevumi individualizētiem pakalpojumiem ir EUR 220 410
un izdevumi EGF īstenošanai ir EUR 10 000 (4,34 % no
kopējās summas). Kopējais ieguldījums, kas tiek
prasīts no EGF, ir EUR 115 205 (50 % no kopējām
izmaksām).
 Darbības || Aplēses par paredzēto darba ņēmēju skaitu || Aplēses par izmaksām vienam paredzētajam darba ņēmējam (EUR) || Kopējās izmaksas (EGF un valsts līdzfinansējums) (EUR) 
 Individualizētie pakalpojumi (Regulas (EK) Nr. 1927/2006 3. panta pirmā daļa) 
 Stimuls pieņemt darbā || 45 || 4740 || 213 300 
 Intervences pasākumi || 5 || 1422 || 7110 
 Starpsumma par individualizētiem pakalpojumiem ||   || 220 410 
 Izdevumi par EGF īstenošanu (Regulas (EK) Nr. 1927/2006 3. panta trešā daļa) 
 Sagatavošanās pasākumi ||   || 2000 
 Pārvaldība ||   || 2000 
 Informēšana un reklāma ||   || 3000 
 Kontroles pasākumi ||   || 3000 
 Izdevumu starpsumma par EGF īstenošanu ||   || 10 000 
 Aplēse par kopējām izmaksām ||   || 230 410 
 EGF ieguldījums (50 % no kopējām izmaksām) ||   || 115 205 
21.         Polija apstiprinājusi, ka
raksturotie pasākumi ir papildināmi ar darbībām, kas tiek
finansētas no struktūrfondiem, un tiks novērsta
divkāršā finansēšana.
22.         EGF
līdzfinansējumam ierosinātās darbības tiks
papildinātas, izmantojot pastāvīgus pasākumus, kas tiek
līdzfinansēti no Eiropas Sociālā fonda, īpaši —
cilvēkkapitāla darbības programmas VIII prioritātes „Reģionālie
cilvēkresursi ekonomikas vajadzībām”,
8.1.2. apakšpasākuma „Atbalsts reģionā
pielāgošanās un modernizācijas procesa vajadzībām”. Daži
Zachem atlaistie darba ņēmēji jau piedalījušies
projektā „Atgriešanās darba tirgū III — jauns karjeras ceļš”. Projekts bija atvērts darba
ņēmējiem, kuri atlaisti pārstrukturēšanas procesa
rezultātā.
23.         Projekta dalībniekiem tika nodrošināta apmācība un
norādījumi, kā arī finansiāls atbalsts
pašnodarbinātās personas darbības sākšanai, piešķirot
dotācijas līdz EUR 10 000 vienai personai un apvienotu
atbalstu EUR 250 apmērā vienai personai mēnesī uz
sešiem mēnešiem. Tiem, kuri interesējās par
pašnodarbinātās personas statusu, tika piedāvāta
iespēja piedalīties īpašās apmācību,
semināru un konsultāciju sesijās par
uzņēmējdarbības plāna sagatavošanu. Projektā jau
piedalījušies apmēram 60 darba ņēmēju, kas tika
atlaisti uzņēmumā Zachem un tā piegādes
uzņēmumos.
24.         Citā projektā ar nosaukumu „Nākamais solis”
piedalījušies 190 esošie un kādreizējie Zachem darba
ņēmēji; projekts ir profesionālās aktivizācijas
programma ZACHEM S.A. darba ņēmējiem ar mērķi palielināt
iespējas atrast jaunu nodarbošanos, sniedzot ar profesiju un
psiholoģiju saistītas konsultācijas,
arodapmācību, apmācību uzņēmējdarbības
veikšanai, palīdzību darba meklēšanā un piešķirot
vienreizējas investīciju dotācijas un apvienotu atbalstu.
Datums(-i), kad tika uzsākta
individualizētu pakalpojumu sniegšana skartajiem darba
ņēmējiem vai kad to plāno sākt
25.         Polija individualizētos
pakalpojumus skartajiem darba ņēmējiem, kas iekļauti EGF
līdzfinansējumam ierosinātajā saskaņotajā
kopumā, sāka sniegt 2013. gada 4. martā. Tādēļ
šis datums ir tāda perioda sākums, kura laikā var pretendēt
uz visu veidu atbalstu, ko var piešķirt no EGF.
Procedūra konsultācijām
ar sociālajiem partneriem
26.         Provinces sociālā
dialoga komiteja apsprieda iespēju sniegt atbalstu darba
ņēmējiem, kurus atlaida Zachem S.A. un tā
piegādes uzņēmumi. Ierosinātais individualizēto
pasākumu kopums tika apspriests Bidgoščas nodarbinātības
padomes sēdē, kurā piedalījās arī
arodbiedrības, uzņēmumu, vietējo un reģionālo
valdību pārstāvji.
27.         Polijas iestādes apstiprinājušas,
ka ir ievērotas valsts un ES tiesību aktu prasības par
kolektīvo atlaišanu.
Informācija par obligāti
veicamām darbībām, ņemot vērā valsts tiesību
aktus vai kolektīvos līgumus
28.         Saistībā ar Regulas (EK)
Nr. 1927/2006 6. pantā noteiktajiem kritērijiem Polijas
iestādes savā pieteikumā:
·      apstiprinājušas, ka EGF finansiālais ieguldījums neaizstāj
pasākumus, par kuriem atbild uzņēmumi atbilstīgi valsts tiesību
aktiem vai kolektīvajiem līgumiem;
·      parādījušas, ka darbības sniedz atbalstu
individuāliem darba ņēmējiem un netiek izmantotas
uzņēmumu vai nozaru pārstrukturēšanai;
·      apstiprinājušas, ka iepriekš minētās
piemērotās darbības nesaņem palīdzību no citiem ES
finanšu instrumentiem.
Pārvaldības un kontroles
sistēmas
29.         Polija informējusi
Komisiju, ka finansiālo ieguldījumu pārvaldīs un
kontrolēs tās pašas struktūras, kuras pārvalda un
kontrolē Eiropas Sociālo fondu. Vadošā iestāde, kas atbild
par EGF īstenošanu, būs Infrastruktūras un attīstības
ministrija, konkrēti —Eiropas Sociālā fonda departaments. Vadošā
iestāde nodos dažus uzdevumus starpniekstruktūrai, kas ir Toruņas
provinces nodarbinātības dienests.
30.         Maksājumu iestāde
būs Finanšu ministrijas Maksājumu iestādes departaments.
31.         Sertifikācijas
iestāde tiks izveidota Infrastruktūras un attīstības
ministrijas Sertifikācijas un iecelšanas departamentā, un šis departaments
neveiks vadošās iestādes funkcijas.
32.         ESF departamentu un
Sertifikācijas un iecelšanas departamentu uzrauga divi neatkarīgi
ministrijas vadības pārstāvji. EGF ieguldījums tiks
ieskaitīts atsevišķā Finanšu ministrijas kontā, un
ministrija līdzekļus pārskaitīs uz valsts budžeta
ienākumu kontu. Līdzfinansējums darbību īstenošanai
tiks nodrošināts no valsts līdzekļiem, tostarp Darba fonda.
Apgabalu nodarbinātības dienesti
uzturēs atsevišķus izdevumu reģistrus. Īstenošanai
beidzoties, apgabala nodarbinātības dienesti iesniegs maksājuma
prasību provinces nodarbinātības dienestam, kas apstiprinās
maksājuma prasību un tad to iesniegs vadošajai iestādei. Vadošā
iestāde iesniegs Eiropas Komisijai sertifikātu un apliecinājumu
par izdevumu pamatojumu. Vadošā iestāde veiks pārbaudes par to,
vai starpniekstruktūra pareizi īsteno procedūras. Savukārt
starpniekstruktūra pārbaudīs to, kā apgabala
nodarbinātības dienesti ir snieguši palīdzību. Atbilstīgi
kontroles sistēmai, saņemot lēmumu par līdzekļu
atmaksāšanu saistībā ar EGF, tiks panākta vienošanās
par pārbaužu grafiku. Ja darbību īstenošanas gaitā tiks
pieļauti pārkāpumi, iestāde var pieņemt lēmumu
ierosināt papildu pārbaudes. Revīzijas iestāde
saistībā ar ESF darbosies kā revīzijas iestāde
arī šajā gadījumā.
Finansējums
33.         Pamatojoties uz Polijas
pieteikumu, ierosinātais EGF ieguldījums individualizēto
pakalpojumu saskaņotajā kopumā (tostarp izdevumos EGF
īstenošanai) ir EUR 115 205 jeb 50 % no kopējām
izmaksām. Komisija ierosinājusi piešķirt līdzekļus no
fonda, pamatojoties uz Polijas sniegto informāciju.
34.         Ņemot vērā
Padomes Regulas (ES, Euratom) Nr. 1311/2013 12. pantā
noteikto EGF finansiālā ieguldījuma maksimālo
iespējamo apjomu, kā arī to, kādā apmērā var
pārdalīt apropriācijas, Komisija ierosina izmantot EGF iepriekš
minētās summas apmērā.
35.         Ierosināto lēmumu
izmantot EGF pieņems kopīgi Eiropas Parlaments un Padome, kā
noteikts Eiropas Parlamenta, Padomes un Komisijas 2013. gada
2. decembra Iestāžu nolīguma par budžeta disciplīnu,
sadarbību budžeta jautājumos un pareizu finanšu pārvaldību
13. punktā[9].
36.         Komisija atsevišķi sniedz
pārveduma pieprasījumu, lai veiktu ieskaitījumu 2015. gada
budžeta īpašajās saistību apropriācijās, kā
noteikts 2013. gada 2. decembra Iestāžu
nolīguma 13. punktā.
Maksājumu apropriāciju avots
37.         Apropriācijas no EGF budžeta
pozīcijas tiks izmantotas, lai segtu summu EUR 115 205 apmērā
saistībā ar šeit minēto pieteikumu.
Priekšlikums
EIROPAS PARLAMENTA UN PADOMES LĒMUMS
par Eiropas Globalizācijas
pielāgošanās fonda izmantošanu atbilstīgi Eiropas
Parlamenta, Padomes un Komisijas 2013. gada 2. decembra Iestāžu
nolīguma par budžeta disciplīnu, sadarbību budžeta
jautājumos un pareizu finanšu pārvaldību 13. punktam
(Polijas pieteikums EGF/2013/009 PL/Zachem)
EIROPAS PARLAMENTS UN EIROPAS
SAVIENĪBAS PADOME,
ņemot vērā Līgumu par
Eiropas Savienības darbību,
ņemot vērā Eiropas Parlamenta
un Padomes 2006. gada 20. decembra Regulu (EK)
Nr. 1927/2006 par Eiropas Globalizācijas pielāgošanas fonda
izveidi[10]
un jo īpaši tās 12. panta 3. punktu,
ņemot vērā Eiropas Parlamenta, Padomes un Komisijas 2013. gada
2. decembra Iestāžu nolīgumu par budžeta disciplīnu,
sadarbību budžeta jautājumos un pareizu finanšu pārvaldību[11] un jo īpaši tā 13. punktu,
ņemot vērā Eiropas Komisijas
priekšlikumu[12],
tā kā:
(1)       Eiropas Globalizācijas
pielāgošanās fonds (EGF) tika izveidots, lai sniegtu papildu atbalstu
darba ņēmējiem, kas atlaisti lielu strukturālo
pārmaiņu rezultātā, kas notikušas pasaules
tirdzniecības modeļos globalizācijas dēļ, un lai
palīdzētu tiem atkārtoti integrēties darba tirgū.
(2)       Saskaņā ar
12. pantu Padomes 2013. gada 2. decembra Regulā (ES,
Euratom) Nr. 1311/2013, ar ko nosaka daudzgadu
finanšu shēmu 2014.–2020. gadam[13],
EGF var izmantot, nepārsniedzot maksimālo gada apjomu
EUR 150 miljonu apmērā (2011. gada cenās). Polija
2013. gada 9. oktobrī iesniedza pieteikumu par EGF izmantošanu
saistībā ar darba ņēmēju atlaišanu
uzņēmumā Zachem un divos piegādes un
pakārtotās ražošanas uzņēmumos un sniedza
papildinformāciju līdz 2014. gada 16. jūnijam. Minētais
pieteikums atbilst Regulas (EK) Nr. 1927/2006 10. panta
prasībām par finansiālā ieguldījuma piešķiršanu.
Tādēļ Komisija ierosina izmantot summu EUR 115 205 apmērā.
(3)       Tādēļ EGF būtu
jāizmanto, lai sniegtu finansiālu ieguldījumu saistībā
ar Polijas pieteikumu,
IR PIEŅĒMUŠI ŠO LĒMUMU.
1. pants
Saistībā ar Eiropas Savienības
vispārējo budžetu 2015. finanšu gadam Eiropas
Globalizācijas pielāgošanās fondu (EGF) izmanto, lai
piešķirtu summu EUR 115 205 apmērā saistību un
maksājumu apropriācijās.
2. pants
Šo lēmumu publicē Eiropas
Savienības Oficiālajā Vēstnesī.
Briselē,
Eiropas Parlamenta vārdā                            Padomes
vārdā 
priekšsēdētājs                                                 priekšsēdētājs

[1]               OV L 347, 20.12.2013., 884. lpp.
[2]               OV L 406, 30.12.2006., 1. lpp.
[3]               Atbilstīgi Regulas (EK) Nr. 1927/2006
3. panta trešajai daļai.
[4]               Eiropas ķīmijas rūpniecība.
2013. gada fakti un skaitļi, CEFIC (http://www.cefic.org/Facts-and-Figures).
[5]               Redzējums par ķīmijas
rūpniecību 2030. gadā: Eiropas skatpunkts.
[6]               ESAO Vides perspektīva 2050. gadam —
bezdarbības sekas, 2012. gads, 304. lpp.
[7]               Toluols ir aromātisks savienojums, kas tiek lietots
benzola, p-ksilola ražošanai, lai iegūtu polietilēna tereftalāta
(PET) cietos sveķus, un toluola diizocianātus
(TDI) poliuretāniem, un tas tiek plaši lietots kā
šķīdinātājs.
[8]           http://wbj.pl/wp-content/uploads/2014/09/IiP2014.pdf
[9]               OV C 373, 20.12.2013, 1. lpp.
[10]             OV L 406, 30.12.2006.,
1. lpp.
[11]             OV C 373, 20.12.2013., 1. lpp.
[12]             OV C [..], [..], [..]. lpp.
[13]             OV L 347, 20.12.2013., 884. lpp.